Herborg Finnset

Herborg Oline Finnset (født 28. mars 1961), fra Sørreisa i Troms, er biskop i Nidaros bispedømme.

Hun har tidligere vært prost i Strinda prosti i Nidaros bispedømme, domprost i Tromsø domprosti, og var bispekandidat også da Nord-Hålogaland bispedømme fikk ny biskop i 2014. Den gang tapte hun avstemningen i Kirkerådet med sju mot åtte stemmer, og Olav Øygard ble biskop.

Finnset er utdannet fra Menighetsfakultetet i Oslo og ble ordinert i Oslo domkirke i 1988. Før hun kom til Strinda prosti i Nidaros bispedømme som prost, hadde hun jobbet hele yrkeslivet i Nord-Hålogaland. Først som kapellan i Hammerfest, så som kapellan i Lenvik, før hun fra 2005 til 2017 var domprost i Tromsø.

Finnset har jobbet mye med samisk kirkeliv og er en av kreftene bak Tromsø kirkemusikkfestival.

Hun ble enstemmig valgt til biskop i Nidaros av Kirkerådet, og ble innsatt i stillingen 10. september 2017 under en gudstjeneste i Nidarosdomen.

Referanser

Norske lutherske biskoper
Biskoper i Nidaros bispedømme
Personer fra Tromsø kommune